text: Neix una plataforma sindical per defensar els guies de muntanya - Diari de la neu
  El col·lectiu, de la mà de la UGT, denuncia "l'intrusisme" que hi ha a la professió, que exerceixen unes 2.500 persones.
  Més muntanyaACN 14.10.202108.00 h
  Guia a la vall de Núria. Imatge d'arxiu. Autor/a: Diaridelaneu.cat
  Neix una plataforma sindical per defensar els drets laborals dels guies de muntanya davant la "precarietat" que pateixen. El col·lectiu, de la mà de la UGT, denuncia "l'intrusisme" que hi ha a la professió, que exerceixen unes 2.500 persones.
  Els guies de muntanya compten amb una nova plataforma sindical per defensar els seus drets laborals. El col·lectiu ha signat aquest dimecres un conveni de col·laboració amb la UGT per permetre la seva posada en marxa. L'objectiu és aconseguir que es reguli al màxim la professió per acabar amb la situació de "precarietat" que pateixen. Ara per ara, hi ha unes 2.500 persones que l'exerceixen a Catalunya, bona part de les quals són autònoms que, sovint, han d'acceptar treballar amb preus que estan per sota del mercat, segons ha denunciat el secretari general de la plataforma, Nando Gel. Per aquest motiu, es treballarà per aconseguir un reconeixement legal d'aquesta figura, tal com ha dit el secretari general de la UGT de Catalunya, Camil Ros.
  Ros ha destacat que el fet que, per la gran majoria de professionals, aquesta sigui una feina "vocacional" ha comportat que hi hagi empreses que "se n'aprofiten" de la situació. Així, ha denunciat que una part dels guies de muntanya treballen com a "falsos autònoms" i que cal que la seva tasca sigui reconeguda. En aquest sentit, ha explicat que l'acord assolit per posar en marxa la nova plataforma sindical que representarà al col·lectiu servirà per demanar les "modificacions legals pertinents" que permetin acabar amb la "precarietat i explotació laboral".
  El secretari general de l'entitat creu que la creació de la nova plataforma suposa un "pas endavant molt important" per fer sentir la seva veu i conscienciar a la societat sobre la necessitat dels guies. A més, ha dit que la regulació és necessària tenint en compte el mapa de formacions que donen accés a l'exercici de diferents professions vinculades al medi natural i la conducció de persones. Finalment, ha detallat que els tècnics d'esports de muntanya estan especialitzats en quatre àmbits: alta muntanya, escalada en roca, mitja muntanya i barrancs.
  Guia a la vall de Núria. Imatge d'arxiu.
  30.07.2021. Cinc claus per iniciar-nos en l'escalada
  25.01.2021. Estudi i qüestionari sobre les titulacions tècniques oficials de muntanya i esports d'hivern